Ma olen ikka öelnud, et arukad inimesed ei lähe mingil tingimusel arsti juurde, kui nad end tervetena tunnevad. Arukad inimesed lähevad arsti juurde siis, kui koolnukangestus hakkab juba igapäevaelu segama. Siis on kindel, et isegi rutiinse kontrolli käigus ei avastata mingit üleliigset tõbe.  Lollid on need, kes niisama ennast kabineti ukse taha veavad ja heas usus ning rahvatervise üldisele  mainele mõeldes ennast kontrollida lasevad. Ja seal nad siis on.... Kui enne oli inimene täiesti terve, siis kabinetist lahkudes kõnnib ta ringi nagu meditsiiniline ime, kelle puhul jääb täiesti arusaamatuks, mil viisil ta veel üldse omil jalul käib ja üldse mitte mullatoidul ei ole, kuigi kõik märgid näikse sellele viitavat.      Ja ma kohtasin eile täiesti uut tüüpi usuhullu. Tehnika- sajandi imed on ka jumalasõna levitajateni jõudnud, ehk nagu CSI New Yorkis öeldi: "Jumal oli teadlane".  Trollibussi sisenes pealtnäha täiesti normaalne naine, kes uste sulgudes äkki oma mobiiltelefoni haaras ja sellesse üle trollibussi jumalateenistust pidama hakkas. Milleks talle telefon, kui teisel pool olev kuulaja oleks teda ka niisama kuulnud, isegi kui ta oleks kusagil mujal mandril asunud - nii valjuhäälne oli see jutlus. Väga noobel - telefonikõnet ju keegi katkestama ei hakka, seega kuulasid kõik vaikides ja kannatlikult terve tee Kaubamaja juurest kuni Kristiine keskuseni seda katkematut "Gospadi pamiilui  hissuss tebja ljuubit taram-taraad". Isegi minu kõrvaklappides üsna viimase volüümipulga peal laulda röökiv Joe Cocker ei suutnud seda jabadabaduud summutada.  Kujutan ette, et kui keegi oleks teisel pool telefoniliini tõesti seda manitsust kuulama pidanud (aga ei pidanud, sest telefon nimelt ei helisenud, kui sellesse rääkima hakati), siis oleks ta juba pärast kolmandat lauset kuularist uhkava lööklaine mõjul vastu esimest seina laiaks litsutud nagu vesipilt. Ja kuna usuhull ei teinud ainsatki pausi  oma tiraadis, siis poleks vaesekesel olnud vähimatki võimalust kõnet katkestada või telefoni kõrva äärest kaugemale sirutada olnud.